Owerhede staan bont met vermiste kinders op strandeArgieffoto: Pixabay Duisende mense stroom dié tyd van die jaar na veral kusdorpies en strande en dis ŉ bykans onbegonne taak om te verseker kinders bly veilig. JP Smith, Kaapstad se burgemeesterskomiteelid vir veiligheid en maatskaplike dienste, sê die stad, met sy meer as 300 km‑kuslyn en amper 50 strande, doen alles moontlik om te verseker kinders wat wél afdwaal, met hulle ouers herenig word. Smith sê stadsamptenare, onder leiding van die departement van maatskaplike ontwikkeling, beman tente waarheen kinders geneem word wanneer hulle wegraak. Besoekers kan by dié tente aanmeld vir ŉ ID-bandjie vir kinders met ŉ reeksnommer wat verbind word met ouers se kontakbesonderhede. Op dié manier kan ouers veel vinniger opgespoor word as ŉ kind skielik verdwyn. Smith sê ten spyte van hulle beste pogings om te verseker kinders raak nie weg nie, moet wetstoepassers soms kind-op-die-heup op en af strandlangs stap, terwyl hulle oor ŉ megafoon na ŉ kind se ouers roep. Hy sê in sommige gevalle daag ouers eers ure nadat ŉ kind by een van hulle tente aangekom het, óók daar op om te soek na ŉ verlore kind. Smith sê geen alkohol of glas word op Kaapstad se strande toegelaat nie, en wetstoepassing in dié verband word streng toegepas. “Daar is ongelukke, bakleierye, verdrinkings, padongelukke en anti-sosiale gedrag, en alkoholmisbruik is dikwels die middelpunt van dié probleme,” sê Smith. Hy sê die stad ontplooi 300 lewensredders op strande en vra mense – én hulle kinders – om dié amptenare se versoeke te gehoorsaam om uiteindelik almal se veiligheid te verseker. Derduisende mense besoek ook Durban oor die Kerstyd. Verlede jaar het meer as 250 kinders in dié tyd van hulle ouers of versorgers af weggedwaal. Die meeste van dié kinders is met hulle ouers herenig – ook danksy die meer as 40 000 armbandjies wat die stad aan kinders uitreik. Durban ontplooi vanjaar ook amper 800 ekstra wagte en polisielede om besoekers veilig te help hou, maar voorvalle van geweld of kinders wat wegraak het in die verlede al dikwels ŉ demper op feestelikhede geplaas, veral op Kersdag, Oujaarsdag en Nuwejaar. Meer as 800 000 toeriste het eThekwini verlede jaar oor die Kerstyd besoek, terwyl Durban se strande 3,9 miljoen besoekers verwelkom het. Duisende van dié toeriste is kinders. Bel hierdie nommers wanneer jou kind verdwyn: SAPD se noodnommer: 10111 The Pink Ladies: thepinkladiesza.weebly.com / 072 214 7439 of 083 378 4882 / [email protected] of [email protected]